Yadda Nake Hada Aikin Lauya Da Sana&#39;ar fim - Jaruma Asabe Madaki Yadda Nake Hada Aikin Lauya Da Sana'ar fim - Jaruma Asabe Madaki - www.Arewafresh.Com
Yadda Nake Hada Aikin Lauya Da Sana'ar fim - Jaruma Asabe Madaki
Da mu ka tambaye ta idan ta samu matsala da ta shigo harkar fim, sai Asabe ta ce, “E to, ba zan iya cewa ban fuskanci matsala ba. Matsalar dai da na samu ita ce a fim din Hausa kasancewar ni ba cikakkiyar Bahaushiya ba ce, don haka wasu kalmomi na Hausa su na yi min tsauri sosai wajen furta su. Duk da cewar zan iya rubutawa da kuma karantawa, amma dai wajen furtawa wadansu za su gane ni ba cikakkiyar Bahaushiya ba ce sai dai a yanzu ina kokarin ganin Hausar ta tsaya a baki na, kasancewar ina da burin bayar da gudunmuwa ta ta hanyar finafinan Hausa.”
Kowane mutum ya na da buri da ya ke so ya cimmawa. Ita ma Asabe na da nata a matsayin ta na jarumar fim. Cewa ta yi: “Buri na dai shi ne in taimaka wa al'umma ta ta hanyar finafinai masu ma'ana, kuma ina so na zama fitacciyar jaruma a duniya. Ina da burin na mallaki kamfanin da zai rinka shirya finafinai ya na fitar da su, kuma ina so na rinka taimaka wa mutanen da su ke shiga harkar fim.”
Fim din ‘This is the Way’ aikin sa na Hausa ne, amma da Turanci ake yin sa. Yaya ’yar was an za ta kwatanta shi da sauran finafinan da ta yi? Sai ta ce: “To gaskiya wannan fim din fim ne da ya fita da wasu muhimman darusa a cikin sa wanda mutane ba su san su ba. Idan na ce ba a san su ba, ina nufin wadanda za su kalle shi da kuma yaren da aka yi shi. Ka ga shi labarin al'adar Hausa ne da mutanen Arewa, sai aka yi fim din da harshen Turanci. To ko ka ga ba Hausawa ba ne za su kalle shi, wasu al'umma ne da ba su san al'adar Hausa da mutanen Arewa ba za su gani. To ka ga wannan zai isar da sakon al'adar mu zuwa wata kasa da ba su san mu ba. Za su ga al'adun mu masu kyau da irin yadda mu ke gudanar da rayuwar mu. Don haka shi wannan fim din 'This is the Way' zai samar da fahimtar juna ga sauran al'umar mu da su ke ganin kamar ba mu waye ba ko ba mu iya Turanci ba. Yanzu idan ka duba fim din ‘There is a Way’, wanda shi ma an fitar da shi ya shiga kasuwa, ya bayar da ma’ana sosai wanda ina ganin hakan ce ta sa shi Kabiru Musa Jammaje ya samu karfin gwiwar da ya kara fito da fim din ‘Light and Darkness’ da kuma wannan da ake yi a yanzu, ‘This is the Way’.
Daga karshe, Asabe Madaki ta kira na musamman ga kamfanoni da ke shirya fim a nan Arewa, inda ta ce: “Su yi koyi da wannan furodusa, Kabiru Musa Jammaje, wajen shirya fim mai dauke da al’adun mutanen Arewa kuma da harshen Turanci, don ta haka ne za a rinka sanin al’adun mu da kuma yadda mu ke gudanar da rayuwar mu ba tare da wasu su na bada labarin mu ba yadda mu ke ba.”
©mujallarFim